****

Európska únia

Európsky fond regionálneho

rozvoja

**Metodický pokyn CKO č. 36**

**verzia 1**

**Programové obdobie 2014 – 2020**

|  |  |
| --- | --- |
| **Vec:** | ku kontrole zákaziek zadávaných na základe rámcovej dohody a v rámci dynamického nákupného systému |
| **Určené pre:** | Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu  Gestori horizontálnych princípov  Úrad pre verejné obstarávanie |
| **Vydáva:** | Centrálny koordinačný orgán  Úrad podpredsedu vlády SR pre investície a informatizáciu  v súlade s kapitolou 1.2, ods. 3, písm. b) Systému riadenia európskych štrukturálnych a investičných fondov |
| **Záväznosť:** | Metodický pokyn má záväzný charakter v celom rozsahu, ak v jeho texte nie je pri konkrétnom ustanovení uvedené inak. |
| **Počet príloh:** | 0 |
| **Dátum vydania:** | 31.10.2018 |
| **Dátum účinnosti:** | 31.10.2018 |
| **Schválil:** | JUDr. Denisa Žiláková  generálna riaditeľka sekcie centrálny koordinačný orgán |

Obsah

[1 Úvod 2](#_Toc528734900)

[2 Všeobecné ustanovenia 3](#_Toc528734901)

[3 Kontrola/finančná kontrola zákaziek zadávaných na základe rámcovej dohody, uzavretej ako výsledok verejného obstarávania 5](#_Toc528734902)

[4 Kontrola/finančná kontrola dynamického nákupného systému a zákaziek zadávaných v rámci dynamického nákupného systému 7](#_Toc528734903)

[5 Určovanie finančných opráv, ktoré má riadiaci orgán uplatňovať pri kontrole zákaziek zadávaných na základe rámcovej dohody a zákaziek zadávaných v rámci dynamického nákupného systému 10](#_Toc528734908)

[6 Záverečné ustanovenia 11](#_Toc528734909)

Zoznam použitých skratiek:

CKO Centrálny koordinačný orgán

EFRR Európsky fond regionálneho rozvoja

EK Európska komisia

ENRF Európsky námorný a rybársky fond

ES Európske spoločenstvo

ESF Európsky sociálny fond

EŠIF Európske štrukturálne a investičné fondy

EÚ Európska únia

EÚS Európska územná spolupráca

KF Kohézny fond

MP Metodický pokyn

NFP Nenávratný finančný príspevok

RO Riadiaci orgán

SO Sprostredkovateľský orgán

VO Verejné obstarávanie

ZVO Zákon č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov

1 Úvod

1. Úrad podpredsedu vlády SR pre investície a informatizáciu ako CKO vydáva tento **Metodický pokyn ku kontrole zákaziek zadávaných na základe rámcovej dohody a v rámci dynamického nákupného systému** (ďalej aj „metodický pokyn“) za účelom úpravy jednotných pravidiel pri výkone kontroly/finančnej kontroly zákaziek zadávaných na základe rámcovej dohody a zákaziek zadávaných v rámci dynamického nákupného systému (ďalej len „DNS“), vrátane kontroly zriadenia DNS, v postupoch verejného obstarávania vyhlásených podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“). V prípade projektov, u ktorých sa neuzatvára zmluva o poskytnutí NFP a NFP sa poskytuje len na základe rozhodnutia o schválení žiadosti o NFP (t.j. v prípadoch, kedy prijímateľ a poskytovateľ je tá istá osoba) postupuje RO obdobne ako v prípade zmluvy o poskytnutí NFP.
2. Cieľom tohto metodického pokynu je definovať jasné pravidlá pri výkone kontroly/finančnej kontroly zákaziek zadávaných na základe rámcovej dohody a zákaziek zadávaných v rámci DNS, ktorými sú RO povinné riadiť sa pri ich kontrole, pričom RO, ktoré sú zodpovedné za implementáciu OP, sú povinné zapracovať tieto pravidlá do svojej riadiacej dokumentácie a pri výkone kontroly/finančnej kontroly verejného obstarávania postupovať v súlade s nimi.
3. Cieľom tohto metodického pokynu je zároveň harmonizácia postupov pri kontrole zákaziek zadávaných na základe rámcovej dohody a zákaziek zadávaných v rámci DNS, ktorých zadávateľmi sú prijímatelia príspevkov z EŠIF. Z pohľadu zabezpečenia základných princípov Zmluvy o fungovaní EÚ je nevyhnutné, aby poskytnutie príspevku zo strany RO bolo vždy podmienené splnením pravidiel uvádzaných v Systéme riadenia EŠIF na programové obdobie 2014-2020 (ďalej len „Systém riadenia EŠIF“) a pravidiel podľa tohto metodického pokynu.
4. V prípade písomného poverenia SO vykonávaním časti úloh RO je RO povinný zabezpečiť plnenie tohto metodického pokynu zo strany SO v rozsahu danom Zmluvou   
   o vykonávaní časti úloh riadiaceho orgánu sprostredkovateľským orgánom.
5. Tento metodický pokyn neupravuje pravidlá pre výkon kontroly/finančnej kontroly VO zo strany RO týkajúce sa postupov, ktoré vedú k uzavretiu Rámcovej dohody (nemá sa na mysli Rámcová dohoda uzavretá v rámci DNS). RO v týchto prípadoch postupuje podľa príslušných ustanovení Systému riadenia EŠIF a riadiacej dokumentácie. V prípade DNS sa tento metodický pokyn vzťahuje aj na výkon kontroly/finančnej kontroly, ktorej predmetom je zriadenie DNS.
6. Pre účely tohto metodického pokynu sa pod pojmom „prijímateľ“ rozumie aj žiadateľ.

2 Všeobecné ustanovenia

1. V zmysle článku 125 ods. 4 Nariadenia Európskeho parlamentu a Rady (EÚ)  
   č. 1303/2013 zo 17. decembra 2013, ktorým sa stanovujú spoločné ustanovenia  
   o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia  
   o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES)  
   č. 1083/2006 (ďalej len „všeobecné nariadenie“) je RO, o.i. zodpovedný aj za overenie súladu výdavkov s predpismi EÚ a všeobecne záväznými právnymi predpismi SR. Uvedená povinnosť sa teda vzťahuje aj na kontrolu/finančnú kontrolu zákaziek zadávaných na základe rámcovej dohody, ako aj finančnú kontrolu zriadenia DNS a finančnú kontrolu zadávania zákaziek v rámci DNS.
2. Cieľom kontroly/finančnej kontroly VO a kontroly/finančnej kontroly obstarávania je kontrola súladu finančnej operácie s právom SR a EÚ a usmerneniami a metodickými pokynmi CKO a RO. RO vykonáva finančnú kontrolu dodržania pravidiel SR a EÚ pri verejnom obstarávaní tovarov, služieb, stavebných prác a súvisiacich postupov na základe zákona č. 357/2015 Z. z. o finančnej kontrole a audite a o zmene a doplnení niektorých zákonov po podpise zmluvy o poskytnutí NFP, ktorá zahŕňa kontrolu princípov a postupov podľa ZVO. RO môže vykonávať kontrolu dodržania pravidiel SR a EÚ pri obstarávaní tovarov, služieb, stavebných prác a súvisiacich postupov vo fáze pred podpisom zmluvy o poskytnutí NFP, pričom v tomto prípade nejde o kontrolu na základe zákona o finančnej kontrole.
3. Rámcová dohoda určuje podmienky zadávania zákaziek počas jej platnosti, najmä čo sa týka ceny a predpokladaného množstva predmetu zákazky, t. j. pojem zadávanie zákaziek na základe rámcovej dohody subsumuje pod seba všetky čiastkové objednávky, čiastkové zmluvy, opätovné otvorenia súťaže atď.
4. Rámcovú dohodu možno uzavrieť najviac na štyri roky okrem výnimočných prípadov odôvodnených predmetom rámcovej dohody. Rámcovú dohodu pri zadávaní podlimitných zákaziek s využitím elektronického trhoviska je možné uzavrieť najviac na 12 mesiacov. Na základe rámcovej dohody môžu prijímatelia, ktorí boli jasne a určito identifikovaní v oznámení o vyhlásení verejného obstarávania alebo výzve na predkladanie ponúk, zadávať zákazku len hospodárskemu subjektu alebo hospodárskym subjektom, ktorí sú zmluvnou stranou tejto rámcovej dohody. Pri zadávaní zákazky na základe rámcovej dohody nemožno vykonať podstatné zmeny a doplnenia podmienok určených v rámcovej dohode.
5. DNS je elektronický postup zadávania nadlimitnej zákazky v rozsahu skupiny alebo jej časti podľa slovníka obstarávania na tovary, stavebné práce alebo služby, ktoré sú bežne dostupné na trhu a na základe ktorého je možné zadávať čiastkové zákazky. DNS je vytvorený na určitú dobu. Zadávaniu zákaziek v rámci DNS predchádza vytvorenie DNS a zaradenie záujemcov do DNS, ktoré je možné len po podaní žiadosti záujemcu o zaradenie do DNS a splnení podmienok účasti a požiadaviek stanovených v oznámení o vyhlásení verejného obstarávania a súťažných podkladoch.
6. Pri zadávaní každej konkrétnej zákazky verejný obstarávateľ elektronicky prostredníctvom funkcionality DNS vyzve na predloženie ponuky všetkých záujemcov, ktorí boli zaradení do DNS, osobitne na každú zákazku, ktorá sa zadáva s využitím tohto systému, pričom náležitosti takejto výzvy na predkladanie ponúk upravuje ZVO. Ponuky predložené v lehote na predkladanie ponúk sa vyhodnocujú podľa kritérií uvedených v oznámení o vyhlásení verejného obstarávania, prípadne spresnených vo výzve na predkladanie ponúk.
7. V rámci DNS je možné uzavrieť rámcovú dohodu najviac na 12 mesiacov, len s jedným hospodárskym subjektom a bez možnosti opätovného otvorenia súťaže.
8. Od rámcovej dohody, ktorá taktiež umožňuje zadávanie čiastkových zákaziek, sa DNS odlišuje v tom, že kým v prípade rámcovej dohody sa čiastkové zákazky zadávajú na základe opisu predmetu zákazky špecifikovaného už v oznámení o vyhlásení verejného obstarávania a najmä v súťažných podkladoch, v prípade DNS sa v oznámení o vyhlásení verejného obstarávania, resp. súťažných podkladoch uvádza len povaha predmetu zákazky a presná špecifikácia sa určuje až pri konkrétnej zákazke vo výzve na predkladanie ponúk.
9. Pravidlá a postupy uvádzané v Systéme riadenia EŠIF, ktoré sú dotknuté subjekty povinné pri zadávaní zákaziek a ich kontrole zo strany RO dodržiavať a ktoré nie sú uvedené v tomto metodickom pokyne, platia v znení uvedenom v Systéme riadenia EŠIF.
10. RO nie sú oprávnené meniť pravidlá a požiadavky uvádzané v tomto metodickom pokyne, pokiaľ sa v tomto metodickom pokyne neuvádza v konkrétnych ustanoveniach inak.

3 Kontrola/finančná kontrola zákaziek zadávaných na základe rámcovej dohody, uzavretej ako výsledok verejného obstarávania

1. Na kontrolu/finančnú kontrolu zákaziek, zadaných na základe rámcovej dohody, uzavretej ako výsledok verejného obstarávania, sa primerane vzťahujú všeobecné ustanovenia k výkonu kontroly/finančnej kontroly verejného obstarávania podľa Systému riadenia EŠIF.
2. Pre aplikáciu správneho postupu pri výkone kontroly/finančnej kontroly verejného obstarávania je potrebné vychádzať z hodnoty čiastkovej zákazky, zadanej na základe rámcovej dohody a následne postupovať primerane podľa kapitoly 3.3.7 „Kontrola verejného obstarávania“ Systému riadenia EŠIF, verzia 7 a jeho ďalších aktualizácií v prípade rámcovej dohody, uzavretej podľa ZVO, resp. postupovať primerane podľa kapitoly 3.3.7 „Kontrola verejného obstarávania“ Systému riadenia EŠIF, verzia 3 v prípade rámcovej dohody, uzavretej podľa zákona č. 25/2006 Z. z. o verejnom obstarávaní a o zmene a doplnení niektorých zákonov (ďalej len „zákon č. 25/2006 Z.z.).
3. Prvá ex ante kontrola sa v prípade finančnej kontroly zákaziek zadávaných na základe rámcovej dohody nevykonáva, a to bez ohľadu na hodnotu tejto čiastkovej zákazky.
4. Ak zmluvná hodnota čiastkovej zákazky sa rovná alebo presahuje finančný limit pre nadlimitnú zákazku VO v závislosti od typu obstarávajúceho subjektu a predmetu zákazky, môže RO vykonať v zmysle Systému riadenia EŠIF druhú ex ante kontrolu, t. j. kontrolu pred podpisom zmluvy s úspešným uchádzačom. V takom prípade vykoná aj následnú ex post kontrolu, t. j. kontrolu po podpise zmluvy s úspešným uchádzačom. Ak bude nadlimitná čiastková zákazka predmetom ex post kontroly/finančnej kontroly zo strany RO až po podpise čiastkovej zmluvy (napr. v prípadoch, ak bola čiastková zákazka zadaná ešte pred uzavretím zmluvy o poskytnutí NFP, alebo v prípade, že RO sa rozhodne nevykonať druhú ex ante kontrolu, ktorá je fakultatívna), RO vykoná štandardnú ex post kontrolu.
5. Pri druhej ex ante kontrole zákaziek vyhlásených podľa ZVO (ak RO uplatní tento typ kontroly) je prijímateľ povinný postupovať podľa § 169 ods. 1 písm. b) v spojení s § 169 ods. 2 ZVO a podať Úradu pre verejné obstarávanie podnet na výkon kontroly pred zadaním zákazky na základe rámcovej dohody (bezprostredne pred podpisom čiastkovej zmluvy/zadaním objednávky) len vo vzťahu k tým zákazkám zadávaným na základe rámcovej dohody, ktoré sú nadlimitnými zákazkami v závislosti od typu obstarávajúceho subjektu a predmetu zákazky a sú financované čo aj z časti z prostriedkov Európskej únie. Prijímatelia sú povinní podať podnet na výkon kontroly nimi zadávanej zákazky alebo koncesie podľa § 169 ods. 1 písm. b) v spojení s § 169 ods. 2 ZVO po uskutočnení procesných krokov smerujúcich k uzavretiu čiastkových zmlúv, objednávok, ale pred samotným uzavretím týchto čiastkových zmlúv a čiastkových objednávok. Zároveň je potrebné dodržať postup podľa časti 3.3.7.2.2. Systému riadenia EŠIF, verzia 7, v zmysle ktorej prijímateľ predkladá dokumentáciu na kontrolu najskôr na RO a podnet na výkon kontroly na Úrad pre verejné obstarávanie prijímateľ podáva až na základe vyzvania RO. V prípade úpravy ustanovenia § 169 ods. 2 ZVO, na základe ktorej by sa na zákazky zadávané na základe rámcovej dohody nevzťahovala povinná kontrola ÚVO, RO vykoná druhú ex ante kontrolu (ak sa rozhodne ju uplatniť) a vydá návrh správy/správu z kontroly, pričom nevyzýva prijímateľa na podanie podnetu na ÚVO.
6. V prípade, že hodnota čiastkovej zákazky zadanej na základe rámcovej dohody predstavuje z pohľadu finančného limitu podlimitnú zákazku, vykoná RO štandardnú   
   ex post kontrolu a postupuje primerane podľa časti Systému riadenia EŠIF v príslušnej verzii, ktorá upravuje štandardnú ex post kontrolu. Čiastkové zákazky zadávané na základe rámcovej dohody, ktorá bola výsledkom podlimitného postupu s využitím elektronického trhoviska, sú kontrolované iba v štádiu ex post kontroly.
7. Čiastková zákazka zadávaná na základe rámcovej dohody môže mať formu písomnej zmluvy alebo objednávky, prípadne iného dokladu, ktorý jednoznačne a hodnoverne preukazuje formálne a vecné naplnenie predmetu zákazky. Uvedené pravidlo platí aj v prípade čiastkových zákaziek v hodnote nadlimitnej zákazky alebo podlimitnej zákazky.
8. Ak hodnota čiastkovej zákazky zadávanej na základe rámcovej dohody predstavuje z pohľadu finančného limitu zákazku s nízkou hodnotou podľa § 117 ZVO, resp. zákazku podľa § 9 ods. 9 zákona č. 25/2006 Z. z., je potrebné postupovať primerane podľa všeobecných ustanovení týkajúcich sa kontroly zákaziek s nízkymi hodnotami uvedených v časti 3.3.7.2.5. Systému riadenia EŠIF, verzia 7 a jeho ďalších aktualizácií, resp. podľa všeobecných ustanovení týkajúcich sa kontroly zákaziek podľa § 9 ods. 9 zákona č. 25/2006 Z. z. uvedených v časti 3.3.7.2.6. Systému riadenia EŠIF, verzia 3. Prijímateľ predkladá dokumentáciu na kontrolu po zadaní zákazky, t. j. po podpise čiastkovej zmluvy uzavretej na základe rámcovej dohody, pričom čiastkové plnenie nemusí byť založené na písomnom zmluvnom vzťahu, postačuje namiesto zmluvy predložiť objednávku, prípadne iný doklad, ktorý jednoznačne a hodnoverne preukazuje formálne a vecné naplnenie predmetu zákazky. Povinnosti týkajúce sa zverejňovania uvedené v časti 3.3.7.2.5.1 Systému riadenia EŠIF verzia 7 a jeho ďalších aktualizácií, resp. uvedené v časti 3.3.7.2.6.1 Systému riadenia EŠIF verzia 3 (zverejnenie výzvy na predkladanie ponúk na webovom sídle prijímateľa a odoslanie informácie o takomto zverejnení na [zakazkycko@vlada.gov.sk](mailto:zakazkycko@vlada.gov.sk)) sa pre tento prípad neuplatnia. Zároveň sa pre tento prípad neuplatnia pravidlá týkajúce sa povinnosti oslovenia alebo identifikovania troch vybraných záujemcov uvedené v časti 3.3.7.2.5. Systému riadenia EŠIF, verzia 7 a jeho ďalších aktualizácií, resp. piatich vybraných záujemcov uvedené v časti 3.3.7.2.6. Systému riadenia EŠIF, verzia 3.
9. Ak hodnota čiastkovej zákazky zadanej na základe rámcovej dohody predstavuje  
   z pohľadu finančného limitu zákazku s nízkou hodnotou podľa § 117 ZVO, resp. zákazku podľa § 9 ods. 9 zákona č. 25/2006 Z. z., môže prijímateľ predložiť dokumentáciu na kontrolu aj súčasne so ŽoP, ktorá obsahuje deklarované výdavky súvisiace so zadaním predmetnej čiastkovej zákazky. Uvedené pravidlo sa týka aj čiastkovej zákazky vo finančnom limite podlimitnej zákazky, ktorá má charakter objednávky, ak bola zadávaná na základe rámcovej dohody bez opätovného otvorenia súťaže.
10. Ak hodnota čiastkovej zákazky zadanej na základe rámcovej dohody predstavuje  
    z pohľadu finančného limitu zákazku s nízkou hodnotou podľa § 117 ZVO, resp. zákazku podľa § 9 ods. 9 zákona č. 25/2006 Z. z., môže RO vykonať kontrolu zadávania predmetnej čiastkovej zákazky ako súčasť kontroly predmetného výdavku v rámci ŽoP. Uvedené pravidlo sa týka aj čiastkovej zákazky vo finančnom limite podlimitnej zákazky, ktorá má charakter objednávky, ak bola zadávaná na základe rámcovej dohody bez opätovného otvorenia súťaže.
11. Ak RO vykoná kontrolu zákazky s nízkou hodnotou podľa § 117 ZVO, resp. kontrolu zákazky podľa § 9 ods. 9 zákona č. 25/2006 Z. z. ako súčasť administratívnej finančnej kontroly ŽoP, bude postupovať v ITMS2014+ v neverejnej časti nasledovne:  
    V ITMS 2014+ v module „administratívna kontrola VO“ je RO povinný vytvoriť objekt kontroly a v detaile zaevidovať relevantné údaje, do spisu ku každej kontrole VO, vložiť správu z kontroly ŽoP spolu s kontrolným zoznamom, ktorý sa týka konkrétneho verejného obstarávania kontrolovaného v rámci administratívnej finančnej kontroly ŽoP  
    a objekt kontroly po jej ukončení posunúť do koncového stavu. RO je povinný zabezpečiť evidovanie každej zákazky (aj do 15 000 eur bez DPH) financovanej z príspevku do ITMS2014+ prostredníctvom prenesenia tejto povinnosti na prijímateľa.
12. Pod pojmom „hodnota čiastkovej zákazky“, sa na účely tohto metodického pokynu rozumie, skutočná hodnota zákazky v eur bez DPH, ktorá bude/je predmetom čiastkovej zmluvy alebo objednávky.
13. Ak má čiastková zákazka charakter objednávky, je objednávka evidovaná v ITMS2014+. V prípade, ak má byť výsledkom zadávania čiastkovej zákazky na základe rámcovej dohody písomná zmluva, na základe ktorej sa zadávajú objednávky, eviduje sa v ITMS2014+ iba čiastková zmluva a objednávky budú evidované na úrovni tejto čiastkovej zmluvy.
14. Predmetom kontroly/finančnej kontroly zákaziek zadaných na základe rámcovej dohody je najmä kontrola súladu čiastkového plnenia s predmetom rámcovej dohody, kontrola postupu zadania zákazky v nadväznosti na § 83 ZVO, resp. § 64 zákona č. 25/2006 Z. z. s dôrazom na kontrolu postupu prijímateľa v prípade, ak je rámcová dohoda uzavretá s viacerými hospodárskymi subjektmi. Predmetom finančnej kontroly je aj kontrola podpísania čiastkovej zmluvy oprávnenými osobami, ak sa vyžaduje písomná forma zmluvy, jej zverejnenie v súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „zákon č. 211/2000 Z.z.“) a pod.

4 Kontrola/finančná kontrola dynamického nákupného systému a zákaziek zadávaných v rámci dynamického nákupného systému

1. Na kontrolu/finančnú kontrolu DNS a zákaziek zadávaných v rámci DNS, sa primerane vzťahujú všeobecné ustanovenia k výkonu kontroly/finančnej kontroly verejného obstarávania podľa Systému riadenia EŠIF.
2. RO je oprávnený vykonať prvú ex ante kontrolu DNS pred jeho zriadením. Predmetom prvej ex ante kontroly/finančnej kontroly DNS je najmä:

a) určenie predpokladanej hodnoty zákazky,

b) oznámenie o vyhlásení verejného obstarávania,

c) súťažné podklady,

d) všeobecné podmienky používania a zriadenia DNS podľa § 58 a nasl. ZVO,

e) posúdenie, či DNS bol zriadený na obstarávanie tovarov, stavebných prác alebo služieb, ktoré sú bežne dostupné na trhu.

1. Ak bude zriadenie DNS predmetom kontroly/finančnej kontroly zo strany RO súčasne so zákazkou zadávanou v rámci DNS, RO vykoná zároveň kontrolu zriadenia DNS.
2. Pre aplikáciu správneho postupu pri výkone kontroly/finančnej kontroly verejného obstarávania je potrebné vychádzať z hodnoty zákazky zadávanej v rámci DNS, a následne postupovať primerane podľa kapitoly 3.3.7 „Kontrola verejného obstarávania“ Systému riadenia EŠIF, verzia 7 a jeho ďalších aktualizácií.
3. Prvá ex ante kontrola sa v prípade kontroly/finančnej kontroly zákaziek zadávaných v rámci DNS nevykonáva. Predmetom fakultatívnej prvej ex-ante kontroly môže byť iba zriadenie DNS.
4. Ak zmluvná hodnota zákazky zadávanej v rámci DNS sa rovná alebo presahuje finančný limit pre nadlimitnú zákazku verejného obstarávania v závislosti od typu obstarávajúceho subjektu a predmetu zákazky, RO je oprávnený vykonať v zmysle Systému riadenia EŠIF druhú ex ante kontrolu, t. j. kontrolu pred podpisom zmluvy s úspešným uchádzačom. V takom prípade vykoná po podpise zmluvy s úspešným uchádzačom aj následnú ex post kontrolu.
5. V prípade, že RO nevykoná kontrolu/finančnú kontrolu nadlimitnej zákazky zadávanej v rámci DNS vo fáze druhej ex ante kontroly, ktorá je fakultatívna, je povinný vykonať štandardnú ex post kontrolu každej nadlimitnej zákazky zadávanej v rámci DNS.
6. Na povinné preskúmanie úkonov kontrolovaného (prijímateľa) Úradom pre verejné obstarávanie podľa § 169 ods. 1 písm. b) v spojení s § 169 ods. 2 ZVO vo vzťahu k zákazkám zadávaným v rámci DNS, ktoré sú nadlimitnými zákazkami, v závislosti od typu obstarávajúceho subjektu a predmetu zákazky a sú financované čo aj z časti z prostriedkov Európskej únie, a to pred zadaním takejto zákazky v rámci DNS, sa aplikujú ustanovenia ZVO platné a účinné v čase vyhlásenia výzvy na predkladanie ponúk, na základe ktorej sa zadáva zákazka v rámci DNS. Postup podľa časti 3.3.7.2.2. Systému riadenia EŠIF, verzia 7, v zmysle ktorej prijímateľ predkladá dokumentáciu na kontrolu najskôr na RO a podnet na výkon kontroly na Úrad pre verejné obstarávanie prijímateľ podáva až na základe vyzvania RO platí primerane. V prípade úpravy ustanovenia § 169 ods. 2 ZVO, na základe ktorej by sa na zákazky zadávané v rámci DNS nevzťahovala povinná kontrola ÚVO, RO vykoná druhú ex ante kontrolu nadlimitnej zákazky (ak sa rozhodne ju uplatniť) a vydá návrh správy/správu z kontroly, pričom nevyzýva prijímateľa na podanie podnetu na ÚVO.
7. V prípade, že zmluvná hodnota zákazky zadanej v rámci DNS predstavuje z pohľadu finančného limitu podlimitnú zákazku, je RO povinný vykonať štandardnú ex post kontrolu a postupuje primerane podľa časti Systému riadenia EŠIF, verzia 7 a jeho ďalších aktualizácií, ktorá upravuje štandardnú ex post kontrolu. Zároveň RO vykoná kontrolu/finančnú kontrolu zriadenia DNS v štádiu ex post kontroly, ak zriadenie DNS nebolo predmetom fakultatívnej prvej ex ante kontroly.
8. Výsledok zákazky zadávanej v rámci DNS môže mať formu písomnej zmluvy alebo objednávky, ktorá jednoznačne a hodnoverne preukazuje formálne a vecné naplnenie predmetu zákazky. Uvedené pravidlo platí aj v prípade takýchto zákaziek v hodnote nadlimitnej zákazky alebo podlimitnej zákazky.
9. Ak zmluvná hodnota zákazky zadanej v rámci DNS predstavuje z pohľadu finančného limitu zákazku s nízkou hodnotou podľa § 117 ZVO, je potrebné postupovať primerane podľa všeobecných ustanovení týkajúcich sa kontroly zákaziek s nízkymi hodnotami uvedených v časti 3.3.7.2.5. Systému riadenia EŠIF, verzia 7 a jeho ďalších aktualizácií. Prijímateľ predkladá dokumentáciu na kontrolu po podpise zmluvy uzavretej na základe zákazky zadávanej v rámci DNS, pričom čiastkové plnenie nemusí byť založené na písomnom zmluvnom vzťahu, postačuje namiesto zmluvy predložiť objednávku, ktorá jednoznačne a hodnoverne preukazuje formálne a vecné naplnenie predmetu zákazky. Povinnosti týkajúce sa zverejňovania uvedené v časti 3.3.7.2.5.1 Systému riadenia EŠIF verzia 7 a jeho ďalších aktualizácií (zverejnenie výzvy na predkladanie ponúk na webovom sídle prijímateľa a odoslanie informácie o takomto zverejnení na [zakazkycko@vlada.gov.sk](mailto:zakazkycko@vlada.gov.sk)) sa pre tento prípad neuplatnia. Zároveň sa pre tento prípad neuplatnia pravidlá týkajúce sa povinnosti oslovenia alebo identifikovania troch vybraných záujemcov uvedené v časti 3.3.7.2.5. Systému riadenia EŠIF, verzia 7 a jeho ďalších aktualizácií.
10. Ak zmluvná hodnota zákazky zadanej v rámci DNS predstavuje z pohľadu finančného limitu zákazku s nízkou hodnotou podľa § 117 ZVO, môže prijímateľ predložiť dokumentáciu na kontrolu aj súčasne so žiadosťou o platbu (ďalej len „ŽoP“), ktorá obsahuje deklarované výdavky súvisiace so zadaním predmetnej zákazky.
11. Ak zmluvná hodnota zákazky zadanej v rámci DNS predstavuje z pohľadu finančného limitu zákazku s nízkou hodnotou podľa § 117 ZVO, môže RO vykonať kontrolu zadávania takejto zákazky ako súčasť kontroly predmetného výdavku v rámci ŽoP. Zároveň RO vykoná kontrolu/finančnú kontrolu zriadenia DNS v štádiu ex post kontroly, ak zriadenie DNS nebolo predmetom fakultatívnej prvej ex ante kontroly.
12. Ak RO vykoná kontrolu zákazky zadanej v rámci DNS, ktorej zmluvná hodnota predstavuje z pohľadu finančného limitu zákazku s nízkou hodnotou podľa § 117 ZVO ako súčasť administratívnej finančnej kontroly ŽoP, bude postupovať v ITMS2014+ v neverejnej časti nasledovne: V ITMS 2014+ v module „administratívna kontrola VO“ je RO povinný vytvoriť objekt kontroly a v detaile zaevidovať relevantné údaje, do spisu ku každej kontrole VO, vložiť správu z kontroly ŽoP spolu s kontrolným zoznamom, ktorý sa týka konkrétneho verejného obstarávania kontrolovaného v rámci administratívnej finančnej kontroly ŽoP a objekt kontroly po jej ukončení posunúť do koncového stavu. RO je povinný zabezpečiť evidovanie každej zákazky (aj do 15 000 eur bez DPH) financovanej z príspevku do ITMS2014+ prostredníctvom prenesenia tejto povinnosti na prijímateľa.
13. Pod pojmom „zmluvná hodnota zákazky“, sa na účely tohto metodického výkladu rozumie, skutočná hodnota zákazky v eur bez DPH, ktorá bude/je predmetom zmluvy alebo objednávky.
14. Ak má čiastková zákazka charakter objednávky, je objednávka evidovaná v ITMS2014+. V prípade, ak má byť výsledkom zadávania zákazky v rámci DNS písomná zmluva, na základe ktorej sa zadávajú objednávky, eviduje sa v ITMS2014+ iba čiastková zmluva a objednávky budú evidované na úrovni tejto zmluvy.
15. Ak výsledkom zákazky zadávanej s využitím DNS je rámcová dohoda, prijímateľ a RO pri zadávaní, resp. kontrole/finančnej kontrole čiastkovej zákazky zadávanej na základe rámcovej dohody postupujú podľa pravidiel a postupov upravených v kapitole 4 tohto metodického pokynu.
16. Predmetom kontroly/finančnej kontroly zákaziek zadávaných v rámci DNS je najmä kontrola súladu výzvy na predkladanie ponúk s oznámením o vyhlásení verejného obstarávania, súťažnými podkladmi a všeobecnými podmienkami používania DNS, ďalej kontrola postupu zadania zákazky v nadväznosti na § 60 a § 61 ZVO, s dôrazom na kontrolu postupu prijímateľa pri vyhodnotení predložených žiadostí o zaradenie do DNS a kontrolu vyhodnotenia ponúk podľa kritérií uvedených v oznámení o vyhlásení verejného obstarávania, prípadne spresnených vo výzve na predkladanie ponúk. Predmetom kontroly/finančnej kontroly je aj kontrola podpísania zmluvy oprávnenými osobami, ak sa vyžaduje písomná forma zmluvy, jej zverejnenie v súlade so zákonom č. 211/2000 Z. z. a pod.



5 Určovanie finančných opráv, ktoré má riadiaci orgán uplatňovať pri kontrole zákaziek zadávaných na základe rámcovej dohody a zákaziek zadávaných v rámci dynamického nákupného systému

1. Všeobecné pravidlá k určovaniu finančných opráv, ktoré má RO uplatňovať pri nedodržaní pravidiel a postupov verejného obstarávania, upravuje metodický pokyn CKO č. 5. Tento metodický pokyn upravuje osobitné pravidlá, ktoré sa týkajú uplatňovania finančných opráv pri kontrole čiastkových zákaziek zadávaných na základe rámcovej dohody a zákaziek zadávaných v rámci DNS.
2. Ak RO vykonáva druhú ex ante kontrolu čiastkovej zákazky zadávanej na základe verejného obstarávania, ktorého výsledkom bola rámcová dohoda a na toto verejné obstarávanie bola uplatnená finančná oprava, je oprávnený aplikovať na výdavky z čiastkovej zákazky ex ante finančnú opravu pri kumulatívnom splnení nasledujúcich podmienok:
3. RO nezistil žiadne ďalšie porušenie pravidiel a postupov verejného obstarávania, ktoré malo alebo mohlo mať vplyv na výsledok zadávania čiastkovej zákazky pri výkone druhej ex ante kontroly čiastkovej zákazky zadávanej na základe rámcovej dohody.
4. Výška ex ante finančnej opravy, ktorá môže byť uplatnená na výdavky z čiastkovej zákazky, bude identická s výškou finančnej opravy uplatnenej na výdavky z rámcovej dohody.

Uvedené pravidlo platí primerane aj v prípade vykonávania druhej ex ante kontroly nadlimitnej zákazky zadávanej v rámci DNS v prípade, že na zriadený DNS bola uplatnená finančná oprava.

1. Ak RO vykonáva druhú ex ante kontrolu čiastkovej zákazky zadávanej na základe rámcovej dohody alebo druhú ex ante kontrolu nadlimitnej zákazky zadávanej v rámci DNS a zistí porušenia pravidiel a postupov verejného obstarávania, ktoré mali alebo mohli mať vplyv na zadávanie takejto zákazky (napr. predmet takejto zmluvy nie je v súlade s predmetom rámcovej dohody alebo s podmienkami zriadeného DNS, ponuky neboli vyhodnotené na základe stanovených kritérií na vyhodnotenie ponúk v prípade opätovného otvorenia súťaže alebo pri zákazke zadávanej v rámci DNS atď.), nie je oprávnený uplatniť ex ante finančnú opravu a vylúči výdavky vyplývajúce z takejto zákazky z financovania v plnom rozsahu. Uvedené pravidlo sa týka výlučne prípadov, ak porušenie pravidiel a postupov verejného obstarávania bolo zistené pri kontrole čiastkovej zákazky zadávanej na základe rámcovej dohody alebo kontrole zákazky zadávanej v rámci DNS v rámci druhej ex ante kontroly, nakoľko proces zadávania čiastkovej zákazky je možné v časovo nenáročnom postupe zopakovať bez identifikovaných nedostatkov.
2. Možnosť uplatniť ex ante finančné opravy na čiastkové zákazky zadávané na základe rámcovej dohody podľa ods. 2 tejto kapitoly v etape pred podpisom čiastkovej zmluvy, vychádza z pravidla, že celý postup verejného obstarávania, ktorého výsledkom bolo uzavretie rámcovej dohody, bol už predmetom finančnej kontroly a RO uplatnil na výdavky, ktoré sa týkajú rámcovej dohody, zodpovedajúcu finančnú opravu. Nakoľko podmienky verejného obstarávania, ktorého výsledkom bola rámcová dohoda, sú zároveň podmienkami, ktorými sa riadi zadávanie čiastkových zákaziek, je umožnené uplatniť v rovnakej miere finančné opravy aj na výdavky z čiastkových zákaziek (zmlúv). Uvedené pravidlo platí primerane aj v prípade, že RO uplatní ex ante finančnú opravu na zákazky zadávané v rámci DNS.
3. Ak RO vykonáva ex post kontrolu čiastkovej zákazky zadávanej na základe rámcovej dohody alebo ex post kontrolu zákazky zadávanej v rámci DNS a zistí porušenia pravidiel a postupov verejného obstarávania, ktoré mali alebo mohli mať vplyv na zadávanie čiastkovej zákazky, je oprávnený uplatniť finančnú opravu podľa pravidiel uvedených v metodickom pokyne CKO č. 5. Pravidlo podľa tohto odseku sa týka štandardnej ex post kontroly a následnej ex-post kontroly.

6 Záverečné ustanovenia

1. RO je povinný zabezpečiť dostatočnú a úplnú informovanosť žiadateľov/prijímateľov o postupoch vyžadovaných pri zákazkách, na ktoré sa vzťahuje tento metodický pokyn s cieľom minimalizovať vznik neoprávnených výdavkov v dôsledku nesplnenia povinností pri ich zadávaní podľa metodického pokynu.
2. Nadobudnutím účinnosti tohto metodického pokynu sa ruší Metodický výklad CKO č. 3 ku kontrole zákaziek zadávaných na základe rámcovej dohody.